Søsteren om «Magnus»-filmen: – Holdt på å felle en tåre flere ganger
I natt norsk tid ble «Magnus» vist for publikum for aller første gang på den prestisjefylte Tribeca-festivalen i New York. I en fullsatt kinosal på nedre Manhattan satt blant annet Magnus Carlsens far Henrik og søstrene Ellen (26), Ingrid (21) og Signe (19). – Den var veldig bra. Det var spennende, slik at jeg nesten lurte litt underveis på hvordan det hadde gått med partiene. Så syntes jeg det var veldig sterkt. Jeg holdt på å felle en tåre flere ganger underveis, sier Ellen Carlsen til VG. Anmeldelse: Usedvanlig gripende film– Det er veldig rart også, fordi det blir veldig nært, fortsetter søsteren Ingrid. – Har dere sendt noen meldinger til broren deres om hva dere syntes? – Vi har ikke rukket å gjøre det ennå, men det kommer nok. Vi må jo skryte litt av at han gjorde en god figur i filmen, sier Ellen Carlsen. – Er han spent tror du? – Jeg tror han er litt opptatt at vi i familien syntes det var en god film. Jeg tror i alle fall at vi kan anbefale den til ham, svarer hun og gliser. Hovedpersonen selv var nemlig ikke til stede i New York, ettersom at han spiller første match i Norway Chess i Stavanger førstkommende mandag. Han har heller ikke villet se filmen. Bakgrunn: Magnus Carlsen forteller om egne «demoner» i ny film* Av 6626 innsendte filmer er 101 filmer fra 32 forskjellige land plukket ut. * «Magnus» blir den første norske kinodokumentaren som får verdenspremiere på festivalen. * Allerede før filmens premiere har «Magnus» blitt solgt til en rekke land. Sverige, Danmark, Island, Nederland, Tyskland, Østerrike, Kina, Israel, Belgia, Luxemburg, Bosnia-Hercegovina, Serbia, Montenegro, Slovenia, Makedonia. * VGTV er en av produsentene. Andre co-produsenter på «Magnus» er Main Island Production og Nordisk Film. * I Norge har «Magnus» kinopremiere 2. september.Også faren Henrik er fornøyd med filmen. – Det er veldig personlig, men jeg syntes det var bra, jeg, sier han og fortsetter: – Jeg syntes filmskaperne her har vært gode på å sette sammen scener og rekkefølger, musikk og animasjon av tankeprosesser. Det var god underholdning og veldig spennende. Sett denne? Magnus spilte mot 70 personer samtidig – Hva likte du best? – Det var en blanding av spenning, humør og alvor som jeg syntes traff godt. Selv som far som syntes det i utgangspunktet kunne være litt ubekvemt fordi det er så personlig, så føltes det stort sett gøy og hyggelig. – Hvordan var det å sitte i salen å se verdenspremiere på filmen om sin sønn? – Det er også spesielt. Formatet og kvaliteten og lyden og alt. Det var storslagent. Jeg har hatt en utmerket aften.Frederic Boyer ved Tribeca-festivalen er en av dem som plukket ut «Magnus» blant over 6000 innsendte bidrag. – Det er en strålende film fordi den er så menneskelig, sier han til VG. Boyer opplyser at «Magnus» så langt er den filmen på årets festival som har solgt ut billettene raskest. Det er satt opp flere ekstravisninger. – Det er bare utrolig gøy at den er så populær. Jeg håper at vi kan få en god distribusjon i USA etter at responsen har vært så bra her i Tribeca, sier regissør Benjamin Ree (26) etter premieren.
Familien til Magnus Carlsen satt i salen under verdenspremieren på kinodokumentaren om sjakkgeniet. – Storslagent, sier Carlsens far.